U-I-11/91
Natisni
Opravilna št.:
U-I-11/91
Datum odločitve:
28. 6. 1991
ECLI:
ECLI:SI:USRS:1991:U.I.11.91
Akt:
Zakon o rednih sodiščih (Ur. list SRS, št. 10/77, 4/82, 7/86, 41/87, 24/88 in 8/90) (ZRS), 73. čl.
Izrek:
Pobuda za oceno ustavnosti izpodbijane določbe zakona se ne sprejme.
Evidenčni stavek:
Ni v neskladju z ustavo določba zakona, po kateri predsednik sodišča odloča o suspenzu sodnika, ne da bi hkrati določalo, da poda poprejšnje mnenje določen kolegijski organ.
Geslo:
Pristojnost predsednika sodišča za odločanje o suspenzu sodnika.
Pravna podlaga:
Ustava 1974, 1. odst. 220. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Kramarič, Črnomelj
Datum vloge:
9. 2. 1991
Vrsta odločitve:
sklep
Vrsta rešitve:
nesprejem pobude
Dokument:
US14441
U-I-11/91-
28.6.1991
S K L E P
Ustavno sodišče Republike Slovenije je na seji dne 28.6.1991 obravnavalo pobudo mag. Janeza Kramariča iz Črnomlja in s k l e n i l o :
Ustavno sodišče ne sprejme pobude in ne bo začelo postopka za oceno ustavnosti 73. člena zakona o rednih sodiščih (Ur. l. SRS, št. 10/77, 4/82, 7/86, 41/87, 24/88 in 8/90).
O b r a z l o ž i t e v
Pobudnik izpodbija 73. člen zakona o rednih sodiščih, ki ureja primere odstranitve sodnika od opravljanja sodniške funkcije in določa, da o odstranitvi sodnika odloča predsednik sodišča, o odstranitvi predsednika sodišča pa predsednik sodišča višje stopnje. Pobudnik meni, da je izpodbijani člen zakona pomanjkljiv in zato v neskladju z ustavo, ker ne vsebuje določbe, da bi moral pristojni predsednik sodišča odločiti o odstranitvi sodnika od opravljanja sodniške funkcije po poprejšnjem mnenju določenega kolegijskega organa. S to pomanjkljivostjo je po pobudnikovem mnenju na škodo sodnika kršena ustavna pravica iz določbe prvega odstavka 220. člena ustave, po kateri ima vsakdo pravico do enakega varstva svojih pravic v postopku pred sodiščem ter državnimi in drugimi organi in organizacijami, ki odločajo o njegovih pravicah, obveznostih in interesih.
Pobuda ni utemeljena.
Tretji odstavek izpodbijanega 73. člena zakona o rednih sodiščih določa, da o odstranitvi sodnika odloča predsednik sodišča, o odstranitvi predsednika sodišča pa predsednik sodišča višje stopnje. Ta zakonska določba torej ureja pristojnost organa prve stopnje za izrekanje suspenza sodniku oziroma predsedniku sodišča, ne posega pa v urejanje njune pravice do varstva pravic, to je do ugovora pri pristojnem organu oziroma do zahteve za varstvo pravic pri pristojnem sodišču, ki ju ima funkcionar pravosodnega organa po zakonu o funkcionarjih v državnih organih (Uradni list RS, št. 30/90 - 1. in 19. člen). Zatrjevana pomanjkljivost zakonske določbe, po kateri se ne zahteva poprejšnje mnenje določenega kolegijskega organa, preden predsednik sodišča kot organ prve stopnje odloči o odstranitvi sodnika oziroma predsednika nižjega sodišča, zato ni v neskladju z določbo prvega odstavka 220. člena ustave.
Ko pobudnik v podporo svojemu stališču primerja izpodbijano ureditev po 73. členu zakona o rednih sodiščih z ureditvijo po drugem odstavku 178. člena zakona o sistemu državne uprave in o Izvršnem svetu Skupščine SRS in o republiških upravnih organih (Uradni list SRS, št. 24/79, 12/82, 39/85, 37/87 in 18/88), na podlagi katere je v povezavi s 280. členom tega zakona predsednik sodišča odločal o suspenzu delavca delovne skupnosti sodišča po predhodnem mnenju delovne skupnosti, prezre, da ta določba ne velja več od 28/4-1990, ko je pričel veljati zakon o delavcih v državnih organih (Uradni list RS, št. 15/90).
Ustavno sodišče je iz navedenih razlogov na podlagi 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo tako, kot je razvidno iz izreka tega sklepa.
P r e d s e d n i k
dr. Peter Jambrek